नेपालको अन्तरिम संविधान, २०६३ को प्रस्तावनामै- 'राजतन्त्रको विधिवत् अन्त्य गरी नेपाल एक संघीय लोकतान्त्रिक गणतान्त्रात्मक राज्य भएको घोषणा गर्दै' भन्ने वाक्यांश उल्लेख भएको र देश संघीयतातर्फ उन्मुख भइसकेको अवस्थामा संघीयता आवश्यकता छ कि छैन भन्ने बहसतिर लाग्नुको अर्थ छैन। यसभन्दा बरु कसरी संघीयतालाई वैज्ञानिक तरिकाले सफल बनाई संस्थागत गर्ने भन्ने छलफल गर्नु आवश्यक छ। संघीयता नेपालको लागि नयाँ प्रयोग हो। त्यसैले सुझबुझका साथ अगाडि बढेमा संघीयतालाई अवसरमा बदल्न सकिन्छ। यस्तै, यसको गलत प्रयोग भएमा जातीय दलदलको भासमा मुलुक फस्न सक्छ। यसतर्फ सम्पूर्ण राजनीतिक दल र नागरिक सचेत रहनुपर्छ।
